Subway ng Kalakhang Maynila

Ang Subway ng Kalakhang Maynila ay isang proyektong linya ng mabilisang tren na inilalatag sa ilalim ng lupa sa Kalakhang Maynila, Pilipinas. Ang linyang , na tatakbong pahilaga–patimog sa pagitan ng Valenzuela, Lungsod Quezon, Pasig, Taguig, Parañaque at Pasay, ay binubuo ng 17 istasyon mula Silangang Valenzuela hanggang Bicutan. Ito ang magiging ikalawang direktang koneksyon ng riles sa paliparan, kasunod ng Daambakal Pangkomyuter na Hilaga–Timog, na may sangay patungong Paliparang Pandaigdig ng Ninoy Aquino.

Binansagang "Proyekto ng Siglo" ng bansa, isinagawa ang groundbreaking ng Subway ng Kalakhang Maynila noong Pebrero 27, 2019, at opisyal na sinimulan ang konstruksyon nito noong Disyembre ng kaparehong taon. Kasunod nito, dahil sa mga pagkaantala na dulot ng pandemya ng COVID-19, nakatakdang ganap na magbukas ang linya sa 2029. Inaasahang aabot sa ₱355.6 bilyon ang halaga ng proyekto (katumbas ng US$7.06 bilyon batay sa halaga ng dolyar noong 2017). Malaking bahagi ng gastos nito ay sinasaklaw ng pautang mula sa Japan International Cooperation Agency (JICA). Gayunman, malabong matapos ito sa termino ni Pangulong Bongbong Marcos dahil sa mga suliranin sa karapatan sa daan; inaasahang magsisimula ang bahagyang operasyon nito sa 2032.

Pinaplanong isama ang Subway ng Kalakhang Maynila sa mas malawak na sistema ng pampublikong transportasyon ng rehiyon. Maaaring sumakay ang mga pasahero ng iba't ibang uri ng de-kalsadang pampublikong transportasyon, tulad ng mga bus at dyipni, papunta at mula sa estasyon upang marating ang kanilang patutunguhan. Idinisenyo ang linya upang kumonekta sa iba pang mga serbisyo ng urban rail transit sa rehiyon; maaaring lumipat ang mga pasahero sa Linya 1 ng LRT, Linya 3 ng MRT, at Linya 7 ng MRT sa malapit na North Triangle Common Station, na kasalukuyan ding itinatayo. Kabilang sa mga ibang koneksyon ang umiiral na Linya 2 ng LRT at Linyang Metro Commuter ng PNR, pati na rin ang Linya 4 at Linya 8 ng MRT.

Inaasahang magsisilbi ang linya sa 370,000 pasahero bawat araw sa maikling panahon, na posibleng lumago na humahantong sa tinatayang 1.5 milyong pasahero kada araw sa mas mahabang panahon.

Talababa

Mga sanggunian

Kategorya:Biyaheng daang-bakal sa Kalakhang Maynila